شركةديفرنتارتمسلسلشقة 6

تأليف

رفيقالقاضيسعادالقاضي

محمودوحيدنبيلشعيب

انتاج

الحلقهالسابعه

Final draft

01010050517

Emil:mostfyuri55@gmil.com

منتجفنياخراج

مصطفييوريمحمودكامل

**م/1 (جديد) مستشفى الامراض العقلية/غرفة صباح ل/د**

ممدوح يقفز من الشباك

صباح

مين مين ؟

ممدوح

ما تخافيش انا يا صباح

صباح

ازيك يا حبيبي وحشتني اوي طمني عليك استنيتك كتير يا ممدوح

ممدوح

انا بخير ربنا ما يحرمني منك ابدا

صباح

وعامل ايه هناك

ممدوح

بيعاملوني وحش اوي يا صباح

يبدأ ممدوح في الاكل من عشاء صباح

صباح

مهو من عمايلك طول الوقت بقولك هيجي وقت الحساب وانت مفيش فايده طول عمرك رأيك من دماغك وفاكرها بالنصاحة والفهلوه ... ياه انت جعان اوي يا حبيبي

ممدوح

انتي عملتي كده ليه اعترفتي على نفسك ليه

صباح

كله من القطط لحمته الزفره هي اللي فضحتني ، بس انت غبت كل ده ليه

ممدوح

كان على عيني بس مقدرتش اما عرفت انك اعترفتي ده انا اللي قاتله يا صباح

صباح

لا يا ممدوح انا اللي قتلته .. انت مستحيل تعمل كده ..

تدخل عليها الممرضة بصينية العلاج

الممرضة

يلا عشان معاد الدوا

**م/2(جديد) الرووف ن/د**

ياسر و ناهد و ابنهم يتناولون طعام الافطار سويا

الابن:

احنا لازم ناكل هنا كل يوم .. الجو حلو اوي

ياسر:

قول لماما كانت مش موافقاني على قصة توضيب السطوح

ناهد:

خلاص يا حبيبي انا معنديش مشكلة اطلع كل يوم بس تبقى معانا

ياسر:

انا معاكوا دايما. و ايه رأيك بقى هعملك عيد ميلادك الجاي هنا فى الرووف

الابن:

( يقوم يقبل ياسر على خده )

انا بحبك اوى يا بابا .. شكرا

ياسر :

يابني هههههه بتبوسني و انت في بؤك الاكل .. شكرا يا حبيبي

( يذهب الابن ليغسل يده )

ناهد:

طالع لابوه .. مابيحسبهاش

ياسر:

طيب بذمتك

مش القعدة هنا ترد الروح .. سما مفتوحة ونسمة حلوة و خيال مفتوح

ناهد:

ماهو الخيال ده اللي بيخليك بعيد يا ياسر

ياسر:

انا عمرى ماكنت بعيد و عمري ماكنت غير معاكي

ناهد :

انا عارفة انك بقيت بتقول عليا مش رومانسية زى زمان .. بس حقيقي خايفة عليك يا ياسر .. انت كل يوم قعدتك لوحدك بتكون اطول من اليوم اللي قبله .. و انا والله بحبك و محتاجالك و بحب حسك معانا فى البيت لكن انت بتبقى هنا و مش هنا .. ارجوك يا ياسر .. خاللي بالك مننا و خليك معانا .. البيت مش طلبات بيت و بس او دروس للولد و خلاص .. بعد اللي بيحصل مع انجي واللي حصل قبلها مع يوسف وياسمين مش عايزه شيطان يدخل بيتنا يدمر حياتنا

ياسر :

(سعيد بكلام ناهد )

ياه يا ناهد .. اخيرا بتتكلمي عن الروح و مش عن الطلبات .. اخيرا صدقتي بالطاقة بين الارواح .. طيب ما تشاركيني

ناهد:

( تنظر له بعتاب و كأنه مفيش فايدة)

هو انا بقول ايه وانت بتقول ايه انت مش هتتغير يا ياسر .. انا هقوم اعمل الشاي عشان نلحق نودي سيف عند ماما ونطلع على شيفت الجورنال

قطع

**م/ 3(جديد) الجريدة ن/د**

انجي في الجريدة ترسم الحجاب و تتصل بيوسف

انجي

صباح الخير يا يوسف

**م/4(جديد) الطب الشرعي ن/د**

يوسف

صباح النور .. عامله ايه النهارده يارب تكون كل حاجة تمام

**م/5 (جديد) الجريدة/مكتب إنجي وناهد ن/د**

انجي

 ممكن اطلب منك حاجة ، ممكن تجيبلي تصريح اقابل صباح

يوسف

برده! تمام انتي حره .. حاضر سهله ولا يهمك هو ده بس اللي كنتي عايزه تقوليه

انجي بارتباك

اه اكيد هقول ايه يعني تاني

هتفها يرن ويتنج

انجي ترد على الهاتف الاخر

انجي

هقفل دلوقتي يا يوسف معايا تليفون مهم .. الو

انجي

انا اسفة يادكتور والله ما اعرف ايه اللي حصل ولا قريت اللي اتكتب انا اسفة حقيقي انا في مشكلة شخصية وده اللي خلاني ما تبعش الموضوع

انجي تصمت اثناء حديث دكتور حسن صاحب مستشفى الاطفال

انجي

انا عارفه ان حضرتك ملكش دعوة بمشاكلي حالا هشوف ايه الحكاية وهكلم حضرتك

انجي تفتح صفحة الموقع وتقرأ الموضوع وهو مكتوب

"عندما يتحول ملائكة الرحمة الى سفاحين "

احد الصحفيين

صباح الخير يا انجي كنت عايز اسألك على حاجة

انجي

اللي بيحصل ده تهريج انا داخله لفهمي

احد الصحفيين

فيه ايه بس؟ ايه اللي حصل؟

انجي

هو انا لسه هحكي ، انا هدخل اطربقها على دماغه وبعدين اشرح ان شاء الله

**م/6(جديد) الجريدة / مكتب فهمي ن/د**

انجي تدخل على فهمي

فهمي يتحدث في الهاتف

ربنا يخلي سيادتك يافندم دي اقل حاجة ممكن نقدمها ولسه اللي جاي اقوى انا زي ما وعدتك هتبقى حملة مش مجرد تحقيق ، تسلم مع الف سلامه يا فندم

فهمي

بنت حلال كنت لسه هطلبك حالا اقعدي

انجي

لا مش هقعد يا فندم وعايزه افهم ايه اللي حصل بالظبط في موضوع تحقيق مستشفى سرطان الاطفال

فهمي

شوفتي الدنيا والعة وصاحبك هيتحقق معاه والمستشفى ممكن تتقفل فيها موضوعين كمان على مقالتين ممكن تجيب ضرفها قريب اوي

انجي

هو فيه ايه بالظبط حضرتك حرفت التحقيق وكتبت كلام الراجل مقالوش وطالبت في اخر الموضوع بمحاسبته

فهمي

ما انا قولتلك عدليه انتي رفضتي

انجي

يبقى حضرتك تنشره بأسمك مش تحط اسمي عليه واطلع قدام الراجل المحترم افاقه وكدابه

فهمي

فيه ايه يا انجي من امتى بتتكلمي في سياسة الشغل وتقولي اعمل ايه ولا معملش ايه انتي نسيتي نفسك انتي مجرد صحفية تكتب اللي اقولهولها مش اكتر ومالكيش دعوة بالصياغة النهائية او العناوين تنزل ازاي

انجي

فيه اني مش هسكت واعديها تاني وابقى مجرد قلم ينفذ افكارك وتوجهاتك حتى لو ضد المباديء انا عملت شغلي وملقتش ع المستشفى حاجة تدينها وشوفت بعيني اطفال محتاجة كل جنيه عشان تتعالج تقوم انت عايز تقفلها في وشهم

فهمي

انت !! انتي بتتكلمي معايا كده إزاي!

انجي

بعد اذنك انا عايزه اكتب تعديل للتحقيق

فهمي

نعم! انتي فاكراني بلعب عشان ارجع في كلامي الموضوع اكبر من شغل العيال بتاعك ده وقلمك ده مايسواش اتنين جنيه يا استاذه ، انتي في اجازه مفتوحة لغاية اما اشوف هحتاج قلمك ده ولا بناقص منه

تخرج انجي وهي متعصبة وتغلق الباب خلفها بقوة

انجي

مش من حق حضرتك تعمل ده ولا تمنعني عن ممارسة شغلي الا بتحقيق وانا بقى عايزه يتحقق معايا

فهمي

مش هتقوليلي اعمل ايه ومعملش ايه وبحذرك لاخر مره ما تتعديش حدودك معايا .. اتفضلي

**م/7(جديد) الجريدة/ مكتب إنجي ن/د**

إنجي تدخل المكتب ويبدو عليها العصبية الشديدة

وتغلق الكمبيوتر وتأخذ حقيبتها ولكن ياسر يعترض طريقها

ياسر

ممكن نفهم فيه ايه

انجي وهي تبكي

تحقيق المستشفى اللي عملته اتحرف ونزل عليه اسمي وصاحبها هيتخرب بيته بسببي ارجوك سيبني دلوقتي يا ياسر

ياسر

طيب سيبيلي الموضوع هعسلك وراه و اقولك ابعتيلي بس البيانات بالظبط على الواتس اب

انجي

انا مش جاية بكره ولا اي يوم تاني انا في اجازه مفتوحة عن اذنك

تدخل ناهد المكتب فترى انجي التي تخرج باكية من المكتب

ناهد

هو فيه ايه ؟

ياسر

فهمي كالعاده مش هيبطل حركاته الناقصه

ناهد

اه العادي يعني ، طيب هبقى اكلمها افهم منها ، اتكلمت يوسف صحيح

ياسر

كلمته وهروحله كمان شوية اخلص بس المقاله وابعتها

ناهد

طيب كويس روح بقى وحاول تبقى لطيف معاه

**م/8(جديد) المقابر ن/خ**

انجي تقف خلف الباب الخارجي وتقرأ القرآن (من موبايلها)

انجي

انا تعبت ومش عارفه اروح لمين ارمي نفسي في حضنه اقوله اني مش قادره اعيش واواجه لوحدي محتاجالك اوي يا ماما ، زمان اما كانت تحصلي حاجة ، تجري تاخديلي حقي وتقوليلي محدش يقدر يزعلك طول ما انا عايشة انا عايزه اجيلك يا ماما هنا المكان وحش اوي من غيرك ومالوش معنى

تلفت انجي كي تنصرف وهي تبكي تخبط في رجل يقف امامها لتجده الدجال

الدجال وهو ينظر لها نظره جامده حاده

الدجال

مفيش حاجة صدفة ... كله مكتوب ... كله مكتوب ... فتح عينيك واقراه

انجي تجري من امامه وتركب الاوبر الذي كان في انتظارها وتنظر من الزجاج الخلفي للاوبر عليه وهو لازال واقف ينظر اليها

تأتيها رسالة على الواتس اب وهي تفزع

**م/9 اوبر ن/د**

انجي تجلس في السيارة الاوبر تسمع رسالة يوسف على الواتس اب

يوسف

انا طلعتلك تصريح لزيارة صباح روحي مستشفى العباسية واسألي على دكتور اشرف

تطلب من الاوبر تغيير توجه الرحلة

**م/10(جديد) الطب الشرعي/المشرحة ن/د**

ياسر يدخل على يوسف وامامه جثة يقوم بتشريحها

ياسر

مشغول هعطلك

يوسف بضيق

يوسف

لا خالص ارغي

ياسر

ارغي ! بقى انا الحق عليا اني حسك متضايق مني قولت نتكلم وتقول كل اللي محوشه

وحايش نفسك عن الكلام فيه

**م/ 11(جديد) مدخل مستشفى العباسيه ن. خ**

\_ انجي تظهر كارنيه الصحافه وتدخل المستشفى ومعها اكياس بها عصائر وفاكهه لصباح

**م/ 12(جديد) مكتب في المستشفى ن.د**

انجي تدخل المكتب

انجي

صباح الخير يا دكتور حضرتك دكتور اشرف

دكتور

لا الحقيقة دكتور اشرف خلص الشيفت بتاعه بس هو كلمني وقالي ان حضرتك جاية

حالا هبعت الممرضة تجيبها

انا بس مش عايزك تطولي معاها.. ارجوكي مش اكتر من

ربع ساعه عشان في مرور كمان شويه واللي انا عامله ده مش قانوني ، حضرتك عارفه انها محجوزة في قضية قتل لحين التأكد من سلامة قواها العقلية

عشان خاطر دكتور اشرف شوية بس وهدخلك عشان بتاخد العلاج اتفضلي ارتاحي

انجي :

لا ابدا ماتقلقش

.. .

**\_ م/13(جديد) الطب الشرعي/المشرحة ن/د**

ياسر

مش معنى اني ادتلها كتاب ولا حتى وديتها لسيجا اني مسئول عن اللي حصلها افهم بقى يا يوسف

يوسف

اومال مين اللي مسؤول مين اللي كان سبب في ان بيتي يتخرب وبنتي تتيتم وتبقى من غير ام

ياسر

صدقني مكنتش اعرف ان الموضوع ممكن يقلب بجد او يأثر على بيتكم وحياتكم بأي طريقة وبعدين انت كنت فين عشان تتهمني ما انت كنت بتسيبها بالايام لوحدها

يوسف

عشان انا راجل بشتغل مش فاضي للابراج والدجل وشغل الجلا جلا ،

ياسر

لو سمحت حاسب على كلامك مش معنى اني الاقي نفسي في حاجة بحبها يبقى انا فاضي على الاقل يا اخي عندي شغف بحاجة مش انسان آلي ، وم الاخر كده طالما بنتكلم بصراحة ما تشيلش حد شيلتك وتدور على شماعة انت عمرك ما حبيت ياسمين وطول الوقت كنت بتعمل الشغل حجة عشان تهرب منها فوق يا يوسف فوق

Cut

**م/14(جديد) مستشفى الامراض العقلية ن/د**

تدخل عليها انجي وهي تحمل اكياس الزيارة

\_ تجلس صباح في هدوء وهي تحمل شيء ما مثل الطفل

انجي

ازيك يا صباح؟

صباح

اهلا بيكي قالولي انك عايزه تقابليني

انجي

اه فعلا عامله ايه طمنيني عليكي ، محتاجه حاجه اجيبهالك المره الجاية وانا جاية ازورك

صباح

انتي جايبه ايه معاكي

تفتح الاكياس مستكشفة ما بها

صباح

ايه ده انا مابحبش نوع العصير ده ومابحبش السويت عشان جسمي ما يبوظش كفاية الحمل والولادة والرضاعة اللي بوظوا جسمي عموما ميرسي هسيبهم لممدوح

انجي تنظر لها نظرة انها مجنونة

**م/15(جديد) الطب الشرعي ن/د**

يوسف

مش انت اللي هتقولي امشي حياتي ازاي ولا اني كنت مقصر مع مراتي ومش هسمحلك تنظر عليا بنظرياتك الخايبة وجو المصلح الاجتماعي اللي انت عايش فيه ده

ياسر

وانت بطل تعيش نفسك في جو انك احسن من كل الناس والملاك اللي ما بيغلطش وتشوف كل حاجة من زاويتك ومنطقك انت وبس ، بطل تشوف بعين واحده

يوسف

كل حاجة عندك بتحاول تاخدها لمنطقتك، عشان تطلع ع المسرح وتنظر علينا بس انت لازم تعرف اني مش مسامحك انك كنت سبب في اللي جرالي انا وبيتي ودلوقتي بمنتهي اللامبالاه بتكرره مع انجي انت ليه مش عايز تصدق اني فعلا خايف عليها

**م/ 16 (جديد) مستشفى الامراض العقلية/عنبر صباح ن/د**

انجي

هو ممدوح جه زارك؟ ظهر يعني؟

صباح

ممدوح طول الوقت معايا وعمره ما سابني على فكره، وبعدين انتي بتسألي عليه ليه هو انتي مين؟

انجي

طيب بصي يا ست صباح

انجي

انا انجي جارتك وانتي عارفاني كويس بس تمام

تخرج انجي نوتتها من حقيبة يدها وتظهر الرسمه التي

رسمتها للحجاب لتشاهدها صباح

انجي :

تعرفي ايه ده يا مدام صباح ؟

\_ تمعن صباح النظر في الرسمه وتبكي بكاء شديد

مدام صباح ممكن تردي عليا؟ ؟

صباح :

ده الحجاب اللي كان لابسه ممدوح قبل مايتقتل

انتي جبتيه منين انطقي انطقي بقولك

تنقض عليها

**م/ 17 (جديد) الطب الشرعي ن/د**

ياسر

ماتقلقش على انجي .. هي قادره تسيطر على طاقتها و نفسها .. الخطورة تبدأ لما تحس انها مش قادرة تسيطر.. و شخصية انجي قوية مايتقلقش عليها صدقني

يوسف

و احنا نستنى ليه للحظة دى .. انا مش هكرر التجربة دي تاني يا ياسر

ياسر:

على فكرة انا اعرف انجي من قبلك و اكيد هخاف عليها اكتر منك .. انت محسسني اني بضيعها و انها غريبة و مش فارقة معايا .. يابني دي لو حصلها حاجة ناهد مش هتسيبني .. دي زي اختها

**م/18 (جديد) الامراض العقلية ن/د**

الممرضة تمسك بصباح وتهدئها وتخرج من الغرفة

انجي :

هو ممدوح اتقتل يا صباح ردي عليا لو سمحتي، انتي اللي قتلتيه زي ما قتلتي زياد صح ؟

صباح

على فكره هو جه زارني امبارح وانا قولت

له اني هروح قريب هو ما يعرفش يعمل حاجة من غيري

انجي

يعني انتي متأكده انه اتقتل ولا هو بيجيلك ولا ايه بالظبط انتي ضربتيلي دماغي يا صباح

صباح

انا قتلته عشان هو قتل ممدوح انتي ليه مش بتركزي في الكلام اللي بقوله

صباح تفتح الحلويات وتأكل منها

انجي

طيب انا ماشية ولو عوزتيني في اي وقت قولي لدكتور اشرف

صباح

ساعديني ارجوكي اخرج من هنا مقدرش اسيبه لوحده كل المده دي

انجي بخوف من اقتراب صباح منها

انجي

حاضر طبعا ان شاء الله ما تقلقيش ، هجيلك تاني

تخبط انجي على الغرفة فيفتح لها العسكري

صباح

ما تنسيش تأكلي القطط يا انجي

تخرج انجي من غرفة صباح

انجي تسأل الممرضه

انجي

هو ممكن اتكلم مع دكتور اشرف عن حالتها

الممرضة

هو مش موجود دلوقتي ممكن حضرتك تجيله وقت تاني

انجي

طيب مش ممكن مع دكتور تاني

الممرضة

لا للاسف لان دكتور اشرف هو اللي متابع حالتها

انجي تخرج الكارت بتاعها

تمام الف شكر وتليفوني اهو لو حصل اي حاجة او هي طلب تشوفني ياريت تكلميني هي مالهاش حد يسال عليها

**م/19(تم تصويره ح7 م4) بيت انجي ل/د**

م/ 4 ل . د

شقة انجى - الصاله

انجى تدخل البيت وتتصل بيوسف ونسمع صوت صفيه من خلال التليفون

ص. صفيه :

آلو... سلام عليكم

انجى :

وعليكم السلام.. ازيك يا حاجه

ص. صفيه:

الحمد لله ازيك يا بنتى

انجى:

الحمد لله.. لو سمحت ى يا ماما ممكن اكلم يوسف

ص. صفيه:

هو بس في الحمام يا بنتى لما يخرج هاخليه يكلمك

انجى:

متشكره جدا يا طنط.. مع السلامه

\_تتحرك الى المطبخ

\_ cut\_

**م/20 (تم تصويره ح7 م5) شقة يوسف ل/د**

م/ 5 ل. د

شقة يوسف الصاله

\_ يوسف يخرج من الحمام الى الصاله حيث تجلس صفيه تشاهد التليفزيون وتجلس الى

جوارها منه وهى صامته تماما وعيناها ثابته ولا تلعب باللعب التى امامها يننبه يوسف الى

نظرة منه ولكنه لا يحب ان يزعدها فلا يكلمها ثم يسأل صفيه وعيناه ما زالتا تتابعان منه

يوسف:

مين اللى كان بيتصل يا امى

صفيه:

دى انجى يابنى

يوسف:

انجى ؟!

\_ يأخذ يوسف الموبايل في لهفة. ويدخل الى غرفته وتراقبه حماته بنظرة ذات معنى وهى

تبتسم

Cut

**مشهد 21 (تم تصويره ح7 م6) شقة يوسف/غرفة نوم يوسف ل/د**

م/ 6 ل. د

غرفة نوم يوسف

\_ يوسف يدخل الى غرفته ويجلس على طرف سريره ثم يتصل بانجى

\_ نسمع صوت جرس الهاتف يرن من خلال التليفون ثم صوت انجى

ص. انجي:

آلو... يوسف

يوسف :

ازيك يا انجى... ايه المفاجأه الحلوه دى ما صدقتش اما حماتى قالتلي ان انتى اللى

اتصلتى

ص. انجى:

طب امسك نفسك بقى عشان في مفاجأه اكبر... انا عايزه اقابلك

يوسف:

لا لا.... ده كده كتير عليا قوى انا خايف اتغر

ص. انجى:

لا بجد انا عايزه اشوفك في اسرع وقت لان فى تطورات جديده فى موضوع الشقه

يوسف : (متأففا)

يادى الشقه احنا مش كنا خلصنا؟

ص. انجى :

منا كنت فاكره زيك كده بس واضح اننا ماخلصناش ومش هانخلص... فى

المطعم ما تتاخرش سلام

\_يوسف يتنهد في ضيق

يوسف:

سلام\_

**مشهد22 (تم تصويره) شقة يوسف ل/د**

م/ شقة يوسف ل/د

يوسف يتذكر ياسمين ويتكلم معاها

**م/23 (جديد) المطعم ل/د**

انجى تجلس يدخل عليها يوسف

يوسف

ايه اللي حصل بقى؟

احكيلي

انجي

بصراحة خايفة اتكلم تسمعني نفس الموشح

يوسف

موشح !!

انجي

اسفة مش قصدي

يوسف

ممكن تقولي من غير ما تفكري ولا تحسبي حساب حاجة

انجى :

انا شاكه ان ممدوح اتقتل

يوسف:

ممدوح مين؟

انجى :

الجزار.. جوز صباح ..

يوسف

وده عرفتيه منين؟

انجي

صباح فى المستشفى قالتلى انها قتلت زياد لانها كانت

خايفه لزياد يقتلها زى ما قتل ممدوح وانها كانت لازم تنتقم منه على قتله لجوزها

يوسف:

انجى... صباح ست مجنونه رسمي ...وانتى بتبنى استنتاجاتك على كلام واحدة مجنونة...

خالى بالك ما تخليش عقلك الباطن يعيشك فى وهم او في قصة خيالية تكونى انتى بطلتها

انجى:

يعنى ايه الكلام ده يا يوسف؟... انت لسه...

\_يوسف يقاطعها

يوسف:

يعنى تفكك من الكلام ده بقى يا انجى وتعيشي حياتك الطبيعيه

انجى:

....انت لسه مش مصدق؟... انت مستنى ايه تانى يحصل عشان تصدق ان اللى بيحصل

ده حقيقي

يوسف:

انجى اسمعينى لو سمحتى من غير ماتتعصبي... ساعات العقل الباطن....

انجى تقاطعه

انجى:

عقل باطن؟.. عقل باطن ايه؟ انت لسه هاتقولى عقل باطن؟.... يوسف... لو هاتفضل

تقولى الكلام ده هاقوم امشي ولا انت اتكلمت مع الدكتورة فريدة ...

يوسف:

يا انجى اللى باقولهولك ده وارد جدا... اى حد هايشوف واحده بترمى لحمه نيه للقطط

هايشك فيها.. وساعات العقل الباطن بينسج وقائع خياليه يحاول يفسر بيها المعطيات

اللى جياله من العقل الواعى وممكن جدا تصادف ان الخيال اللى بينسجه ده يبقى مطابق

للى حصل في الحقيقه فعلا... يعنى تقدرى تقولى ان حسك الصحفى هو اللى خلاكى

تتخيلي اللى حصل ....

انجى :

حسي الصحفى؟ .... وحسي الصحفى ده هو برضو اللى عرفنى ان صباح قتلت زياد

مش ممدوح زى ما النيابه اتهمتها وطلع في الاخر زياد مش ممدوح البديهي ان عقلي

الباطن يتوقع انها قاتله جوزها الى اختفى مش جارها وكلام زينه نعمان اللي خلاني اروح لصباح بعد ما شفتها مع زياد وطريقة القتل دي واللحمه

انا على كده اشتغل فى المباحث بقى مش الصحافه... يوسف انت عارف انى مش باتوهم

حاجه بس انت مستعيب تصدق

يوسف:

ماشي يا ستي كملي ، اومال مين االى قتله

انجى:

صباح بتقول ان زياد هو اللى قتله

يوسف:

ماهي بتقول بردو ان ممدوح بيزورها اشمعني بتصدقي على مزاجك يعني هو اتقتل ولا بيزورها

انجى:

ماهو زياد ظهرلى تانى وبيقول مش انا وهي بتقولي ان زياد هو اللي قتل وانت بتشككني فيها وفي نفسي انا حقيقي مش فاهمه حاجه ولا ده كله ليه

يوسف:

انتى بتسألينى انا ما تسألى زياد

انجي

انت بتهزر صح

يوسف

يصمت ويفكر

يوسف

هو ايه الاحتمال اللي مفكرناش فيه

انجي

ايه

يوسف

ليه ما تكونش صباح قتلت زياد بالاتفاق مع ممدوح اصلا

انجي

بس ممدوح مختفي وده سبب قتلها لزياد

يوسف

ده اللي هي بتقوله

انجي

قصدك ايه

يوسف

ماهما احتمالين مالهمش تالت يا اما الست دي مجنونة فعلا واختفاء ممدوح حصل فعلا يا اما هي بتمثل انها مجنونة عشان تغطي على اتفاقها مع ممدوح بقتل زياد

انجي

قصدك انها بتمثل؟

يوسف

بالظبط يعني ممدوح عايش ومختفي بالاتفاق معاها وعملت تمثيلية الجنون دي للتغطية وبعدها يرجع عادي لولا انتي كشفتي موضوع اللحمه كان كل شيء هيعدي طبيعي

يا اما قلب عليها لاي سبب وهي اللي قتلته

انجى:

لا مش معقول مش حسه ان ده اللي حصل ، انا خلاص دماغي قفلت تماما

يوسف

وهو ايه من اللي بيحصل معقول ده الحكاية اصلا انتي مصدقاها على لسان واحده مجنونة او عامله مجنونة

انجي تصمت وتفكر

انجى:

هو مش ممكن تشوف طريقه نفتح بيها التحقيق تانى في قضية اختفاء ممدوح

يوسف :

هو اتتى فاكرانى مين ..اولا ..انا لا املك سلطه انى اعيد فتح تحقيق ثانيا.. حتى لو طلبت

فتح التحقيق لازم يكون تحت ايدي دليل مادى يغير مجرى القضيه.... عايزانى بقى اروح

اقولهم ايه ...والنبي افتحوا التحقيق عشان الست المجنونه قالتلنا ولا عشان زياد الميت

هو اللى قال ؟

انجى:

يعنى ايه... مافيش فايده؟

يوسف:

لو مافيش دليل مادى يبقى كل ده كلام فى الهوا

انجى تسرح قليلا ، انا تعبت انا هروح ومش قادره افكر بجد تعبت اوي

يوسف

ممكن تقفلي بقى الموضوع ده طالما خلاص خلص

ومفيش حاجة تجبرنا ندورله على حل

**مشهد24 (تم تصويره ح7 م12) صالة إنجي ل/د**

م/ 12 ل. د

صالة انجى

- تدخل من باب الشقه تلقى بشنطتها على الكنبه وتبحث عن الحجاب فى المكان الذى رأته

فيه في الرؤيا فلا تجده

تخرج انجى الى الصاله فيعلو اصوت الانين والبكاء ثم يسكت فجأه وتسمع صوت حركه

وكأنا حدا يمرالى جوارها بسرعه فتطارده باضاءةالكشاف ولكن لاشئ وفجأه يتوقف

الصوت فتلتفت لترى وجه زياد وقد جحظت عيناه فى غضب ينظرلها ثم يتحرك ويجلس

ويمسك بقلم واوراق ويكتب مش انا وينزع الورقه مره تلوالاخرى يكررذلك وهوينظر

الى انجى ويكاد يبكى فى خنقه ثم يتلاشى زياد ويعود النوروينطفئ الكشاف ايضا من تلقاء

نفسه

**مشهد25(تم تصويره ح7 م24) سلم العمارة/أمام شقة زاهي ل/د**

م / 24 ل . د

سلم العماره امام شقة زاهى

زاهى :

اامري يا بنتى

انجى :

كنت محتاجه اتكلم معاك شويه يا عم زاهى

 زاهى:

اه يا بنتى اتفضلي

انجى:

فاكر يا عم زاهى لما جيت اشوف الشقه اول مره؟

زاهى:

اه يا بنتى فاكر

انجى:

يوميها وقع منى حجاب غالي عندى قوى كانت عاملاهولى امى الله يرحمها ولحد دلوقتى

مش لاقياه وبعدين افتكرت انك نضفت الشقه قبل ما اجى

زاهى:

يابنتى انا جبت عمال هما اللى نضفوا

انحى:

منا فاهمه اكيد.. قصدى يعنى ممكن يكون حد من العمال دول لاقاه وجابهولك مثلا

زاهى :

لا يا بنتى ماحدش لقى حاجه خالص

انجى :

طيب في حاجه كمان. . هو فى حد قبلى جه شاف الشقه

زاهى : ) متعجبا (

لأ انتى اول حد شافها وانتى اللى خدتيها

انجى :

انت متأكد يا استاذ زاهى ان ممدوح جوز الست صباح طفش ولا ممكن تكون عملت فيه

زى ما عملت في زياد

يرتاب زاهى في السؤال

زاهى :

والله يا بنتى انا ما اعرف حاجه.. بس البوليس لما جه حقق قال انه مفقود ماقالش انه

جراله حاجه وبعدين ممدوح كان بتاع ستات وكان دايما بيتخانق مع زياد ومع مراته

بسبب البت الممثله دى اللى اسمها زينه

انجى تهم بالوقوف

انجى:

متشكره جدا يا عم زاهى... معلش

ازعجتك

متشكره

**مشهد 26(جديد) الرووف ل/د**

ياسر:

بس انجي ليها حق تتضايق من اللي عمله فهمي معاها .. ده كده بيخسرها كل مصادرها

ناهد :

اه طبعا بس هي ردود افعالها عنيفة باردو .. يعني كان ممكن تحل الموضوع بالمسايسة .. مش كل حاجة قفش

ياسر:

انجي بدأت تعملها لها اسم كويس و خايفة عليه

ناهد:

يا سيدى مش الحكمة بتقولك لازم تاخد خطوة لورا عشان تعرف تعمل قفزة كبيرة .. هي تعتبرها خطوة صغيرة لورا و بشطارتها هتعوض ده بسرعة ان شاء الله انا عارفة .. لكن هيكون فهمي راضي عنها

ياسر:

قفزه كبيره !! ايه الكلام الكبير ده من امتى يا ناهد انتي بدأتي تبقي مثقفة من امتى يا ناهد

ناهد

نفسي مره تتكلم من غير ما تقفش عليا

ياسر

ههههه لا والله مش بقفش معاكي بصي يا ستي

ده كلام مش سليم و كلام ناس بتبرر لنفسها قبول واقع مرفوض ، مفيش حاجة اسمها اتنازل عن دماغي او مواقفي عشان اكسب اي حاجه ايا كانت . لا يا حبيبتي انا مش موافقك ..

هي صح

ناهد:

انا كل الحكاية بصراحة خايفة عليها لو سابت الشغل هتتصرف ازاى و هتعمل ايه .. وهي مش ناقصه ، والمهم كمان انك اتصافيت انت ويوسف

ياسر

يارب يا ختي لانه دماغه طول الوقت مش مريحاه ما جمع الا اما اوفق هما كمان

ناهد

هما كمان هو قالك حاجة على انجي

ياسر

من غير ما يقول ما كل حاجة باينة

ناهد بسعاده

تفتكر ؟ طب قول قول حسيت بده ازاي

**مشهد27 (تم تصويره ح7 م11) غرفة نوم إنجي ل/د**

إنجي نايمة وبتحلم ان زياد ظهرلها ورمت نفسها من الشباك

**نهاية الحلقة السابعة**